钦定古今图书集成/明伦汇编/宫闱典/第023卷 > 《章献明肃太后朝会乐章十五首》宋·史
## 钦定古今图书集成/明伦汇编/宫闱典/第023卷 > 《章献明肃太后朝会乐章十五首》宋·史

皇太后升座圣安

圣母有子，重光类禋。圣皇事母，感极天人。百辟在庭，
九仪具陈。礼容之盛，万国咸宾。

公卿入门礼安

帝率四海，承颜尽恭。端闱肃设，群后来同。玉佩锵鸣，
衣冠有容。《英》《韶》节步，磬管雍雍。

皇帝上寿酒崇安

天子之德，刑于四方。尊亲立爱，化洽风扬。圣母袆衣，
明君黼裳。因时献寿，克盛朝章。

上寿福安

盛礼煌煌，六衣有光。千官在位，百福称觞。乾德慈仁，
邦斯淑祥。如山之寿，佑圣无疆。

皇太后初举酒，《玉芝》

煜煜灵芝，生于殿闱。照映华拱，纷敷玉蕤。感召元和，
光符圣期。祥篇协吉，百福咸宜。

再举酒寿星

现彼南极，昭然瑞文。腾光丙位，荐寿中宸。太史骈奏，
升歌有闻。轩宫就养，亿万斯春。

三举酒奇木连理

王化无外，坤珍效灵。旁枝内附，直干来并。群分非一，
祺祥绍登。至诚攸感，海县斯宁。

群臣酒行礼安

肃肃临下，有威有容。循循事上，惟信惟忠。盛礼兴乐，
示慈训恭。君臣协吉，惟道之从。

湛湛零露，晞于载阳。我有旨酒，群臣乐康。既饮以德，
亦图尔良。永言修辅，用协天常。

礼均孝慈，乐合《韶》《武》。至德光矣，鸿恩亦溥。上下和济，
华裔乐湑。盏斝三行，盛仪斯举。

酒一行毕，作《厚德无疆》之舞

尧母之圣，放勋为子。同心协谋，柔远能迩。以德康俗，
以文兴治。斯焉象功，罔不昭济。

至矣《坤》元，道符惟圣。就养宸极，助隆善政。翟籥纷举，
笙镛协应。翱翔有容，表德之盛。

酒再行，《四海会同》之舞

《七德之舞》，《四朝用康》。有如姬姒，助集周邦。威克厥爱，
居安不忘。“风旋山立，济济皇皇。”

左秉朱干，右挥玉戚。以象武缀，以“明皇德。”天子荣养，
群臣述职。四方宾附，罔不承式。

降坐圣安

长乐居尊，盛容有炜。文王事亲，万国归美。朝会之则，
邦家之纪。受福于天，克昭隆礼。